BG Официален вестник на Европейския съюз L 228/17

ДИРЕКТИВА 2009/115/ЕО НА КОМИСИЯТА

от 31 август 2009 година

за изменение на Директива 91/414/ЕИО на Съвета с оглед на включването на метомил като активно вещество

(текст от значение за ЕИП)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност,

като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,

като има предвид, че:

(1) С регламенти (ЕО) № 451/2000 (2) и (ЕО) № 703/2001 (3) на Комисията се определят подробните правила за изпълнението на втория етап от работната програма, посочена в член 8, параграф 2 от Директива 91/414/ЕИО, и се установява списък с активните вещества, които трябва да бъдат оценени с оглед на евентуалното им включване в приложение I към Директива 91/414/ЕИО. Този списък включва метомил. С Решение 2007/628/ЕО на Комисията (4) беше решено веществото метомил да не се включва в приложение I към Директива 91/414/ЕИО.

(2) В съответствие с член 6, параграф 2 от Директива 91/414/ЕИО първоначалният заявител е подал ново заявление, с което изисква прилагането на ускорената процедура, предвидена в членове 14—19 от Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (5).

(3) Заявлението бе подадено до Обединеното кралство, което бе определено за докладваща държава-членка по силата на Регламент (ЕО) № 451/2000. Установеният срок за ускорената процедура бе спазен. Спецификацията на активното вещество и подкрепените видове употреба са идентични с онези, които са били предмет на Решение 2007/628/ЕО. Посоченото заявление е съобразено също така с останалите съществени и процедурни изисквания на член 15 от Регламент (ЕО) № 33/2008.

(4) Обединеното кралство подложи на оценка подадените от нотификатора нови информация и данни и на 15 май 2008 г. предостави допълнителен доклад.

(5) Допълнителният доклад беше предмет на партньорска проверка от страна на държавите-членки и ЕОБХ и беше представен на Комисията на 19 декември 2008 г. под формата на научен доклад на ЕОБХ за метомил (6). Докладът беше преразгледан от държавите-членки и Комисията в рамките на Постоянния комитет по хранителната верига и здравето на животните и беше финализиран на 12 юни 2009 г. под формата на доклад на Комисията за преглед за метомил.

(6) Новата оценка, извършена от докладващата държава-членка, и новото заключение от ЕОБХ обърнаха особено внимание върху опасенията, довели до невключването. Въпросните причини бяха недопустимата експозиция на оператора, липсата на ясни заключения при оценката на експозицията за работниците и страничните лица и високият риск за птици, бозайници, водни организми, пчели и други неприцелни членестоноги.

(7) Нотификаторът предостави нова документация с нови данни и информация и беше извършена нова оценка, включена в допълнителния доклад и в научния доклад на ЕОБХ за метомил. Вследствие на това бе доказано, че могат да бъдат постигнати приемливи равнища за експозицията на оператора, ако последният ползва защитно оборудване в допълнение към споменатото в първоначалната документация. По отношение на рисковете за работниците и страничните лица бе пояснено, че не се очаква неприемлив риск вследствие на подкрепените в повторно подадената документация видове употреба. На последно място, рискът за птици, бозайници, водни организми, пчели и неприцелни членестоноги може да се смята за приемлив, при условие че се прилага най-малкото поддържано количество за приложение и че се прилагат подходящи мерки за намаляване на риска.

(8) Следователно допълнителните данни и информация, предоставени от нотификатора, позволяват да бъдат отхвърлени конкретните опасения, довели до невключването. Други отворени въпроси от научно естество не са възниквали.

(9) От различните проведени изследвания става ясно, че продукти за растителна защита, съдържащи метомил, се очаква да отговарят по принцип на изискванията, посочени в член 5, параграф 1, букви a) и б) от Директива 91/414/ЕИО, по-специално по отношение на видовете употреба, изследвани и подробно изложени в доклада за преглед на Комисията. Затова е целесъобразно метомил да се включи в приложение I, като по този начин се осигури, че във всички държави-членки разрешенията за продукти за растителна защита, съдържащи това активно вещество, биха могли да бъдат издавани съгласно разпоредбите на споменатата директива.

(10) За да се изключи обаче рискът от умишлено или непредумишлено отравяне, подходящо е да се изисква в състава на продуктите за растителна защита, които съдържат метомил, да бъдат включени отблъскващи и/или предизвикващи повръщане съставки и да се разреши употребата на такива препарати само от професионалисти.

(11) Поради гореизложеното е целесъобразно Директива 91/414/ЕИО да бъде съответно изменена.

(12) Мерките, предвидени в настоящата директива, са съобразени със становището на Постоянния комитет по хранителната верига и здравето на животните,

ПРИЕ НАСТОЯЩАТА ДИРЕКТИВА:

Член 1

Приложение I към Директива 91/414/ЕИО се изменя, както е посочено в приложението към настоящата директива.

Член 2

Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива не по-късно от 31 януари 2010 г. Те незабавно съобщават на Комисията текста на тези разпоредби и прилагат таблица на съответствието между тези разпоредби и настоящата директива.

Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.

Член 3

Настоящата директива влиза в сила на 1 септември 2009 г.

Член 4

Адресати на настоящата директива са държавите-членки.

Съставено в Брюксел на 31 август 2009 година. За Комисията Androulla VASSILIOU Член на Комисията

(1) ОВ L 230, 19.8.1991 г., стр. 1.

(2) ОВ L 55, 29.2.2000 г., стр. 25.

(3) ОВ L 98, 7.4.2001 г., стр. 6.

(4) ОВ L 255, 29.9.2007 г., стр. 40.

(5) ОВ L 15, 18.1.2008 г., стр. 5.

(6) Научен доклад на ЕОБХ (2008) 222 – Conclusion regarding the peer review of the pesticide risk assessment of the active substance methomyl (издаден повторно на 19 декември 2008 г.).